NACRT
Na temelju članka 15. stavka 2. Zakona o javnoj nabavi („Narodne novine”, broj 120/16, 114/22 i 48/26) i članka 40. Statuta Općine Funtana-Fontane („Službeni glasnik Općine Funtana”, broj 2/13, 4/15, 5/18, 3/21 i 2/23), Općinsko vijeće Općine Funtana - Fontane, na sjednici održanoj dana __.__.2026. godine, donosi 
 
P R A V I L N I K
O PROVEDBI POSTUPAKA JEDNOSTAVNE NABAVE

1. OPĆE ODREDBE
Članak 1.

(1) Ovim Pravilnikom uređuju se pravila, uvjeti i postupci provedbe jednostavne nabave robe i usluga te provedbe projektnih natječaja Općine Funtana - Fontane (u daljnjem tekstu: Naručitelj) procijenjene vrijednosti manje od 50.000,00 eura te radova procijenjene vrijednosti manje od 100.000,00 eura. 
(2) Jednostavna nabava iz stavka 1. ovog članka predstavlja nabavu na koju se, sukladno članku 12. stavku 1. Zakona o javnoj nabavi („Narodne novine”, broj 120/16, 114/22 i 48/26, u daljnjem tekstu: ZJN), ZJN ne primjenjuje (u daljnjem tekstu: jednostavna nabava).
(3) U provedbi postupaka jednostavne nabave osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, koji ureduju područja djelatnosti povezane s pojedinim predmetom nabave, uzimajući u obzir temeljna načela javne nabave utvrđena ZJN te mogućnost primjene elektroničkih sredstava komunikacije.
(4) Iznosi procijenjenih vrijednosti nabava navedeni ovim Pravilnikom izraženi su u iznosima bez navođenja poreza na dodanu vrijednost.
(5) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod

1.1.  NAČELA I ANALIZA TRŽIŠTA

Članak 2.

(1) Provodeći postupke jednostavne nabave iz ovoga Pravilnika, Naručitelj je obvezan poticati tržišno natjecanje gdje god je to moguće te osigurati jednaki tretman svim gospodarskim subjektima koji sudjeluju u postupku nabave i transparentnost postupaka.
(2) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava (neovisno o izvoru sredstava).
(3) Jednostavna nabava ne smije biti osmišljena s namjerom izbjegavanja primjene ZJN ili izbjegavanja primjene ovoga Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
Članak 3.

(1) U svrhu pripreme postupaka jednostavne nabave može se provesti analizu tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama Naručitelja.
(2) Analiza tržišta predstavlja prikupljanje informacija o postojećim i potencijalnim ponuditeljima, predmetu nabave, cijenama, ekološkim zahtjevima, razvoju tehnologije i slične radnje, te u svrhu kvalitetnije pripreme nabave može tražiti ili pribaviti savjet neovisnih stručnjaka, nadležnih tijela ili sudionika na tržištu, pod uvjetom da takvi savjeti ne dovode do narušavanja tržišnog natjecanja te da ne krše načela zabrane diskriminacije i transparentnosti. 
(3) Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti.

1.2.  DEFINICIJE I POJMOVI
Članak 4.

(1) Javni Naručitelj u smislu odredbi ovog Pravilnika i ZJN je Općina Funtana – Fontane.
(2) Jednostavna nabava je nabava čija je procijenjena vrijednost:
· Manja od 50.000,00 eura za nabavu roba i usluga,
· Manja od 100.000,00 eura za nabavu radova.
(3) Postupak jednostavne nabave je tajan do njegova završetka.
(4) Podaci prikupljeni u pripremi postupka nabave smiju se koristiti isključivo u svrhu provedbe postupaka sukladno načelima javne nabave.
(5) Postupci jednostavne nabave u smislu odredaba ovoga Pravilnika razlikuju se kao:
· Javno prikupljanje ponuda, koje se provodi objavom Poziva za dostavu ponuda na Elektroničkom oglasniku Republike Hrvatske (u daljnjem tekstu: EOJN RH) javnom objavom,
· [bookmark: _Hlk230766314]Ograničeno prikupljanje ponuda, koje se provodi slanjem Poziva za dostavu ponuda putem  EOJN RH ograničenom broju gospodarskih subjekata;
· Izravno ugovaranje koje se provodi  izdavanjem narudžbenica.

2. PLAN NABAVE 

                                                                          Članak 5.
1. U Plan nabave unose se svi predmeti nabave čija je procijenjena vrijednost bez PDV-a jednaka ili veća od 5.000,00 EUR.
1. Plan nabave donosi se i ažurira sukladno odredbama ZJN.

3. PROVEDBA POSTUPAKA JEDNOSTAVNE NABAVE 

Članak 6.

(1) Postupci jednostavne nabave uređeni su ovim Pravilnikom na slijedeći način:
· Postupci jednostavne nabave roba, usluga i radova procijenjene vrijednosti manje od 5.000,00 eura uređeni su člankom 9. ovog Pravilnika;
· Postupci jednostavne nabave roba, usluga i radova procijenjene vrijednosti jednake ili veće od 5.000,00 eura do 15.000,00 eura (uključujući i taj iznos) uređeni su člankom 10. ovog Pravilnika;
· Postupci jednostavne nabave roba i usluga procijenjene vrijednosti veće od 15.000,00 eura do 25.000,00 eura (uključujući i taj iznos) odnosno jednostavne nabave radova procijenjene vrijednosti veće od 15.000,00 eura do 45.000,00 eura (uključujući i taj iznos) uređeni su člankom  11. ovog Pravilnika
· Postupci jednostavne nabave roba i usluga procijenjene vrijednosti veće od 25.000,00 eura, a manje od 50.000,00 eura, odnosno jednostavne nabave radova procijenjene vrijednosti veće od 45.000,00 eura, a manje od 100.000,00 eura uređeni su člankom  12. ovog Pravilnika.

Članak 7.
1. Jednostavnu nabavu provodi Jedinstveni upravni odjel.
1. Upravno tijelo provodi postupak jednostavne nabave na način da se obvezno pri pokretanju postupka pridržava  Plana nabave, posebno u odnosu na naziv predmeta nabave, procijenjenu vrijednost te planirani početak nabave.
1. Postupak jednostavne nabave započinje danom donošenja Odluke o početku postupka jednostavne nabave od strane Općinskog načelnika.
1. Odluku o početku postupka jednostavne obavezno sadrži:
1. Naziv predmeta nabave,
1. Pozicija Plana nabave,
1. Evidencijski broj nabave,
1. Procijenjenu vrijednost nabave,
1. Podatke o članovima Stručnog povjerenstva te njihovim obvezama i ovlastima,
1. Podatke o gospodarskim subjektima kojima će se uputiti Poziv na dostavu ponude, 
1. Ostale podatke koji su bitni za provedbu postupka.
1. Općinski načelnik Odlukom o provedbi postupka jednostavne nabave  imenuje najmanje tri (3) ovlaštene osobe za provedbu postupka koje nisu obvezne imati certifikat iz područja javne nabave te najmanje jednu osobu zaduženu za praćenje i kontrolu izvršenja ugovora.
1. Ovlaštene osobe zadužene za provedbu postupka ne smiju biti u sukobu interesa što dokazuju izjavom o nepostojanju sukoba interesa.
1. Ovlaštene osobe zadužene za provedbu postupka u okviru svojih ovlasti izrađuju i šalju/objavljuju poziv na dostavu ponuda, otvaraju pristigle ponude, sastavljaju zapisnik o, otvaranju, pregledu i ocjeni ponuda, izrađuju prijedlog za odabir najpovoljnije ponude ili prijedlog za poništenje postupka, dostavljaju Odluku o odabiru najpovoljnije ponude ili Odluku o poništenju postupka.
1. Ovlaštene osobe koje provode postupak dužne su čuvati tajnost podataka u postupku nabave.

Članak 8.
1. Sredstva komunikacije i svake druge razmjene informacija između Naručitelja i gospodarskih subjekata u postupku jednostavne nabave obavlja se putem elektroničke pošte ili putem EOJN RH.

1. Tijek postupka jednostavne nabave mora biti dokumentiran

3.1. POSTUPCI JEDNOSTAVNE NABAVE PROCIJENJENE VRIJEDNOSTI MANJE OD 5.000,00 EUR 
Članak 9.

(1) Nabava roba, usluga ili radova procijenjene vrijednosti manje od 5.000,00 eura sukladno odredbi članka 28. ZJN ne mora biti predviđena Planom nabave.
(2) Jednostavna nabava roba, usluga ili radova, procijenjene vrijednosti iz stavka 1. ovog članka provodi se izravnim ugovaranjem, na način da se izda narudžbenica ili zaključi ugovor s jednim gospodarskim subjektom po vlastitom izboru, a temeljem dostavljene službene ponude od strane jednog gospodarskog subjekta.
(3) Ponuda se dostavlja elektroničkom poštom, u pravilu na adresu e-pošte službenika koji je inicirao nabavu.
(3) Ponuda mora sadržavati sve podatke potrebne za izdavanje narudžbenice odnosno sklapanje ugovora (cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju, druge podatke bitne za izvršenje predmeta nabave i sl.).
(3) Narudžbenicu potpisuje Pročelnik.
(4) Narudžbenica obavezno sadrži podatke o vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih i ukupne cijene, roku i mjestu isporuke, načinu i roku plaćanja gospodarskom subjektu. Narudžbenica se upućuje gospodarskom subjektu u pravilu elektroničkom poštom. 
(5) U slučaju da se potpisuje ugovor, isti potpisuje Načelnik.

3.2. POSTUPCI JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 5.000,00 EUR, A MANJE ILI JEDNAKE 15.000,00 EUR 

Članak 10.

(1) Nabava roba, usluga ili radova procijenjene vrijednosti jednake ili veće od 5.000,00 eura, a manje ili jednake iznosu od 15.000,00 eura provodi se na način da predmetna nabava mora biti predviđena Planom nabave Naručitelja.
(2) Jednostavna nabava roba, usluga ili radova, procijenjene vrijednosti iz stavka 1. ovog članka provodi se izravnim ugovaranjem, na način da se izda narudžbenica ili zaključi ugovor s jednim gospodarskim subjektom po vlastitom izboru, a temeljem zatraženih ponuda minimalno jednog ili više gospodarskih subjekata. 
(3) Ponuda se dostavlja elektroničkom poštom, u pravilu na adresu e-pošte službenika koji je inicirao nabavu.
(3) Ponuda mora sadržavati sve podatke potrebne za izdavanje narudžbenice odnosno sklapanje ugovora (cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju, druge podatke bitne za izvršenje predmeta nabave i sl.).
(4) Narudžbenica obavezno sadrži podatke o vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih i ukupne cijene, roku i mjestu isporuke, načinu i roku plaćanja gospodarskom subjektu. Narudžbenica se upućuje gospodarskom subjektu u pravilu elektroničkom poštom. 
(5) Narudžbenicu i ugovor potpisuje Načelnik. 

3.3. POSTUPCI JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EUR, A MANJE ILI JEDNAKE 25.000,00 EUR ZA ROBU I USLUGE, ODNOSNO VEĆE OD 15.000,00 EUR, A MANJE ILI JEDNAKE 45.000,00 EUR ZA RADOVE

Članak 11.

(1) Jednostavnu nabavu za robe i usluge procijenjene vrijednosti veće od 15.000,00 eura, a manje ili jednake iznosu od 25.000,00 eura odnosno za nabavu radova procijenjene vrijednosti veće od 15.000,00 eura, a manje ili jednake  iznosu od 45.000,00 eura, provodi se putem slanja Poziva za dostavom ponuda putem EOJN RH. 
(2) U postupcima jednostavne nabave procijenjene vrijednosti iz stavka 1. ovog članka donosi se Odluka o početku postupka jednostavne nabave koju potpisuje načelnik.
(2) Naručitelj postupke jednostavne nabave procijenjene vrijednosti iz stavka 1. ovog članka provodi slanjem Poziva na dostavu ponuda jednom ili više gospodarskih subjekata po vlastitom izboru putem Elektroničkog oglasnika javne nabave Republike Hrvatske (u daljnjem tekstu: EOJN RH).
(3) Gospodarski subjekt kojem se dostavlja Poziv za dostavom ponuda mora biti registriran u sustavu EOJN RH.
(4) Poziv na dostavu ponude generira se kroz sustav EOJN RH unošenjem podataka o postupku nabave koje zahtjeva EOJN RH.
(5) U sklopu Poziva koji se generira kroz EOJN RH objavljuje se Opći dio nabave, tehnička specifikacija predmeta nabave, te troškovnik, te po potrebi i prijedlog ugovora. 
(6) Kriterij odabira može biti najniža cijena ili ekonomski najpovoljnija ponuda sukladno odredbi članku 17. ovog Pravilnika.
(7) Opći dio nabave generira se kroz poslovni sustav Naručitelja. 
(8) Opći dio sadrži najmanje: opis predmeta nabave i popis gospodarskih subjekata koji se nalaze u sukobu interesa, a po potrebi i bitne i posebne uvjete za izvršenje ugovora, uvjete i zahtjeve koji moraju biti ispunjeni sukladno posebnim propisima ili stručnim pravilima, vrsta, sredstvo i uvjeti jamstva, podatke kao što su podaci o GDPR, integritetu, registru stvarnih vlasnika i ostali podaci po potrebi.
(9) Opći dio nabave po potrebi sadrži i druge podatke specifične za pojedini predmet nabave.
(10 )Naručitelj po potrebi kroz EOJN RH generira European Single Procurement Document (u daljnjem tekstu: ESPD obrazac) koji se ponuditeljima dostavlja zajedno s pozivom za dostavu ponuda. Popunjeni ESPD obrazac dostavlja se u ponudi ponuditelja, te njime ponuditelji dokazuju uvjete sposobnosti i nepostojanje osnova za isključenje. Po potrebi, ovisno o predmetu nabave, Naručitelj može zatražiti izvatke iz primjenjivih registra i/ili dostavu ažuriranih popratnih dokumenata od odabranog ponuditelja kojima ponuditelji potvrđuju navode iz ESPD obrasca.
(11) Ponude se dostavljaju elektronički putem EOJN RH.
(12) Rok za dostavu ponuda ne smije biti kraći od 3 (tri) dana od dana slanja poziva za dostavu ponuda. 
(14) Komunikacija i svaka druga razmjena informacija/podataka između javnog Naručitelja i gospodarskih subjekata može se obavljati isključivo na hrvatskom jeziku, putem EOJN RH.
(15) Za vrijeme roka za dostavu ponuda, gospodarski subjekti mogu zahtijevati objašnjenja vezana uz poziv na dostavu ponude, isključivo kroz EOJN RH. Zainteresirani gospodarski subjekt može postaviti zahtjev najkasnije 2 dana prije isteka roka za dostavu ponuda, dok Naručitelj je dužan odgovoriti najkasnije do otvaranja ponuda, bez navođenja podataka o podnositelju zahtjeva.
(16) Ako iz bilo kojeg razloga nije odgovoreno na pravodoban zahtjev, odnosno ako dano objašnjenje i izmjena bitno utječu na izradu ponuda, rok za dostavu ponuda mora se primjereno produžiti kako bi gospodarski subjekti mogli biti upoznati sa svim informacijama potrebnima za izradu ponude.
(17) Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.  
(18) Kroz sustav EOJN RH ne generira se zapisnik o pregledu i ocjeni ponuda već samo Odluka o odabiru/poništenju. 
(19) Službenik koji provodi postupak nabave sukladno odredbama ovog članka izrađuje prijedlog Odluke o odabiru/poništenju, te isti  putem poslovnog sustava Naručitelja dostavlja na potpis Načelniku, tako potpisana Odluka učitava se u EOJN RH i putem EOJN-a  dostavlja ponuditeljima.
(20) Temeljem postupka jednostavne nabave provedenog sukladno odredbi ovog članka, može se izdati narudžbenica ili sklopiti ugovor. Narudžbenica se upućuje gospodarskom subjektu u pravilu elektroničkom poštom. Ugovor potpisuje načelnik. 
(21) Gospodarski subjekti  koji su podnijeli ponudu u postupku nabave provedenom prema odredbama ovog članka, mogu podnijeti prigovor sukladno odredbama članka 18. ovog Pravilnika.

3.4. POSTUPCI JEDNOSTAVNE NABAVE PROCIJENJENE VRIJEDNOSTI VEĆE OD 25.000,00 EUR, A MANJE OD 50.000,00 EUR ZA ROBU I USLUGE, ODNOSNO VEĆE OD 45.000,00 EUR , A MANJE OD 100.000,00 EUR ZA RADOVE
Članak 12.

(1) Kod postupaka jednostavne za nabavu robe i usluga procijenjene vrijednosti veće od 25.000,00 eura, a manje od 50.000,00 eura odnosno za nabavu radova procijenjene vrijednosti veća od 45.000,00 eura, a manje od 100.000,00 eura, Naručitelj nabavu provodi objavom poziva na dostavu ponuda putem EOJN RH javnom objavom.
(2) U postupcima jednostavne nabave procijenjene vrijednosti iz stavka 1. ovog članka donosi se Odluka o početku postupka jednostavne nabave koju potpisuje načelnik. 
(3) Poziv na dostavu ponude generira se kroz sustav EOJN RH unošenjem podataka o predmetu nabave, te se objavljuje javnom objavom.
(4) U sklopu Poziva koji se generira kroz EOJN RH objavljuje se Opći dio nabave, tehnička specifikacija predmeta nabave, te troškovnik, te po potrebi i prijedlog ugovora i drugi dokumenti. 
(5) Kriterij odabira može biti najniža cijena ili ekonomski najpovoljnija ponuda sukladno odredbi članka 14.  ovog Pravilnika.
(6) Opći dio nabave generira se kroz poslovni sustav Naručitelja. Tako formirani Opći dio se učitava u EOJN. 
(7) Opći dio sadrži najmanje: opis predmeta nabave i popis gospodarskih subjekata koji se nalaze u sukobu interesa, a po potrebi i bitne i posebne uvjete za izvršenje ugovora, uvjete i zahtjeve koji moraju biti ispunjeni sukladno posebnim propisima ili stručnim pravilima, vrsta, sredstvo i uvjeti jamstva, podatke kao što su podaci o GDPR, integritetu, registru stvarnih vlasnika i ostali podaci po potrebi.
(8) Naručitelj po potrebi kroz EOJN RH generira ESPD obrazac koji se ponuditeljima dostavlja zajedno s pozivom za dostavu ponuda. Popunjeni ESPD obrazac dostavlja se u ponudi ponuditelja, te njime ponuditelji dokazuju uvjete sposobnosti i nepostojanje osnova za isključenje. Po potrebi, ovisno o predmetu nabave, Naručitelj može zatražiti izvatke iz primjenjivih registra i/ili dostavu ažuriranih popratnih dokumenata od odabranog ponuditelja kojima ponuditelji potvrđuju navode iz ESPD obrasca. 
(9) Ponude se dostavljaju elektroničkim putem EOJN RH.
(10) Rok za dostavu ponuda ne smije biti kraći od 5 (pet) dana od dana objavljivanja poziva za dostavu ponuda javnom objavom.
(11) Za vrijeme roka za dostavu ponuda, gospodarski  subjekti mogu zahtijevati objašnjenja vezana uz poziv na dostavu ponude, isključivo kroz EOJN RH. Zainteresirani gospodarski subjekt može postaviti zahtjev za pojašnjenje najkasnije 2 dana prije roka za dostavu ponuda, dok je Naručitelj dužan odgovoriti najkasnije do otvaranja ponuda, bez navođenja podataka o podnositelju zahtjeva.
(12) Ako iz bilo kojeg razloga nije odgovoreno na pravodoban zahtjev, odnosno ako dano objašnjenje i izmjena bitno utječu na izradu ponuda, rok za dostavu ponuda mora se primjereno produžiti kako bi gospodarski subjekti mogli biti upoznati sa svim informacijama potrebnima za izradu ponude. 
(13) Komunikacija i svaka druga razmjena informacija/podataka između javnog Naručitelja i gospodarskih subjekata može se obavljati isključivo na hrvatskom jeziku, putem EOJN RH.
(14) Kroz sustav EOJN RH generira se zapisnik o pregledu i ocjeni ponuda i Odluka o odabiru/poništenju. 
(15) Stručno povjerenstvo imenovano Odlukom potpisuje zapisnik o pregledu i ocjeni ponuda, te izrađuje prijedlog Odluke o odabiru/poništenju, te se Odluka putem poslovnog sustava Naručitelja dostavlja na potpis načelniku, tako potpisana Odluka učitava se u EOJN RH i putem EOJN-a  dostavlja ponuditeljima.
(16) Temeljem postupka jednostavne nabave provedenog sukladno odredbi ovog članka, može se sklopiti ugovor. Ugovor potpisuje načelnik. 
(17) Gospodarski subjekti koji su podnijeli ponudu u postupku nabave provedenom prema odredbama ovog članka, mogu podnijeti prigovor sukladno odredbama članka 20. ovog Pravilnika.

3.5. IZUZEĆE
Članak 13.

(1) Iznimno od postupka jednostavne nabave procijenjenih vrijednosti navedenih u članku 12. ovog Pravilnika, Naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 11. ovog Pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(2) Razlozi za primjenu iznimke iz ovoga članka navode se i obrazlažu u objavi u modulu jednostavne nabave EOJN RH i isti su sastavni dio Općeg dijela nabave .

	3.6. SUKOB INTERESA
Članak 14.

(1) Na postupke jednostavne nabave uređene ovim Pravilnikom, bez obzira na procijenjenu vrijednost nabave, primjenjuju se odredbe članka 75.-83. ZJN koje se odnose na sukob interesa.
(2) Članovi Stručnog povjerenstva koji su imenovani Odlukom moraju imati potpisane važeće izjave o nepostojanju sukoba interesa prije pokretanja postupka jednostavne nabave. 
(3) Izjave se potpisuju i pohranjuju u poslovnom sustavu Naručitelja.

4. OSNOVE ZA ISKLJUČENJE, KVALITATIVNI ODABIR GOSPODARSKOG SUBJEKTA I JAMSTVA, KRITERIJ ZA ODABIR PONUDE

Članak 15.

(1) Za jednostavne nabave vrijednosti veće od 15.000,00 eura Naručitelj može u pozivu za dostavu ponuda odrediti osnove za isključenje gospodarskog subjekta i kriterije za kvalitativni odabir gospodarskog subjekta (uvjete sposobnosti) uz shodnu primjenu članka 251. do članka 268. ZJN, te se u tom slučaju svi dokumenti koje naručitelj traži ponuditelji mogu dostaviti u neovjerenoj preslici, izuzev jamstava (ukoliko se ista traže).
(2) Neovjerenom preslikom smatra se i neovjereni ispis elektroničke isprave. 
(3) Ukoliko je pozivom na dostavu ponuda propisano, ponuditelji mogu dostaviti tražene dokaze sposobnosti i u obliku ispunjenog, ESPD obrasca, odnosno u obliku skeniranih javnih isprava koje su im izdala nadležna tijela.
(4) Ako su informacije ili dokumentacija koje je trebao dostaviti ponuditelj nepotpune ili pogrešne ili se takvima čine ili ako nedostaju određeni dokumenti, naručitelj može, poštujući načela jednakog tretmana i transparentnosti, zahtijevati od ponuditelja da dopuni, razjasni, upotpuni ili dostavi nužne informacije ili dokumentaciju u primjerenom roku ne kraćem od 2 dana. Takvo postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave.
Članak 16.

(1) Za jednostavne nabave vrijednosti veće od 15.000,00 eura Naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za povrat avansa, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona.
(2) Bez obzira koje je sredstvo jamstva Naručitelj odredio, ponuditelj može dati novčani polog u traženom iznosu.
Članak 17.

(1) Kriteriji za odabir ponude su najniža cijena ili ekonomski najpovoljnija ponuda.
(2) Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja, jamstveni rok i dr.
(3) Naručitelj je obvezan na osnovi rezultata pregleda i ocjene ponuda odbiti:

1. Ponudu ponuditelja koji nije dostavio jamstvo za ozbiljnost ponude ako je traženo, odnosno ako dostavljeno jamstvo nije valjano,
1. Ponudu ponuditelja koji nije dokazao svoju sposobnost u skladu s pozivom na dostavu ponuda,
1. Ponudu koja nije cjelovita,
1. Ponudu čija je cijena veća od procijenjene vrijednosti predmeta nabave, a manja od pragova za javnu nabavu male vrijednosti, osim ako Naručitelj ima ili će imati osigurana sredstva,
1. Ponudu koja je suprotna odredbama poziva na dostavu ponuda,
1. Ponudu u kojoj cijena nije iskazana u apsolutnom iznosu, osim u slučaju kriterija odabira ekonomski najpovoljnije ponude,
1. Ponudu koja ne ispunjava uvjete vezane za svojstva predmeta nabave te time ne ispunjava zahtjeve iz dokumentacije za nadmetanje,
1. Ponudu za koju ponuditelj nije pisanim putem prihvatio ispravak računske pogreške,
1. Ponudu ponuditelja koji je dostavio dvije ili više ponuda u kojima je ponuditelj,
1. Ponudu nepozvanog gospodarskog subjekta,
1. Ponudu ponuditelja koji unutar postavljenog roka nije dao zatraženo objašnjenje ili njegovo objašnjenje nije za naručitelja prihvatljivo.

1. Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati ponudu koja je zaprimljena ranije.
1. Općinski načelnik na osnovi rezultata pregleda i ocjene ponuda donosi Odluku o odabiru najpovoljnije ponude. 
1. Za donošenje Odluke o odabiru najpovoljnije ponude dovoljna je jedna prihvatljiva ponuda.
1. Odluka o odabiru najpovoljnije ponude postaje izvršna dostavom ponuditeljima na dokaziv način ili objavom na mrežnim stranicama Naručitelja.
(7) Sukladno odredbi članka 294. stavka 1. točke 1. ZJN Naručitelj uspoređuje cijene bez PDV-a.

5. REGISTAR UGOVORA
Članak 18.

(1) Naručitelj je obvezan voditi i redovito ažurirati Registar ugovora o javnoj nabavi i okvirnih sporazuma za predmete nabave čija je vrijednost bez PDV-a jednaka ili veća od 5.000,00 eura. 
(2) U slučaju kad se predmet nabavlja putem narudžbenica, u Registar ugovora unosi se ukupan iznos za taj predmet jednostavne nabave neovisno o broju narudžbenica izdanih tijekom godine. 
(3) Nakon okončanog postupka jednostavne nabave sukladno člancima 10., 11., 12. i 13. ovog Pravilnika, pripremljen ugovor/narudžbenica unosi se u EOJN RH, te se objavljuje Obavijest o rezultatima postupka. 
(4) Registar ugovora objavljuje se u EOJN RH, te se na službenoj internet stranici.

6. IZMJENE UGOVORA/NARUDŽBENICE

Članak 19.

(1) U slučaju potrebe za dodatnom isporukom robe, radova i/ili usluga nakon provedenog postupka jednostavne nabave i sklopljenog ugovora, odnosno izdane narudžbenice, dodatna isporuka sagledava se u cjelini s nabavom za koju je već prethodno proveden postupak nabave, odnosno zbrojena vrijednost osnovnog ugovora i vrijednost aneksa ugovora ili izdane dodatne narudžbenice u ukupnosti čini cjelinu.
(2) U slučaju kada je za dodatne nabave zbrojena vrijednost jednaka ili veća od pragova iz članka 12. stavak 1. točka 1. ZJN obvezno se primjenjuje odgovarajući postupak javne nabave.
(3) Naručitelj može potpisati dodatak ugovoru o jednostavnoj nabavi tijekom njegova trajanja s gospodarskim subjektom koji izvršava osnovni ugovor ili izdati narudžbenicu bez provođenja
novog postupka jednostavne nabave u sljedećim slučajevima:
· ako je do potrebe za aneksom došlo zbog okolnosti koje pažljiv naručitelj nije mogao predvidjeti,
· ako bi promjena ugovaratelja Naručitelju prouzročila značajne poteškoće ili znatno
	povećavanje troškova na način da bi rezultirala nabavom robe drugačije tehničke 	značajke što bi rezultiralo nesukladnošću ili tehničkim poteškoćama u radu i 	održavanju,
· za nove i/ili dodatne radove, robu i usluge za koje se tijekom izvršavanja ugovora
	ukazala potreba, a sastoje se u izvršavanju ili dostavi istih ili sličnih radova, roba i 	usluga neovisno o tome jesu li bile uključene u početni projekt, odnosno osnovni 	ugovor.

7. PODNOŠENJE PRIGOVORA
Članak 20.

(1) U postupcima jednostavne nabave procijenjene vrijednosti veće od 15.000,00 eura gospodarski subjekti koji su podnijeli ponudu u predmetnom postupku, imaju pravo podnošenja prigovora na Odluku o odabiru/poništenju i na dokumentaciju o nabavi čelniku Naručitelja.
(2) Gospodarski subjekt ima pravo podnijeti prigovor na sadržaj dokumentacije o nabavi ili sadržaj ispravka dokumentacije o nabavi samo ukoliko je najkasnije tijekom 5. dana od dana dostave ili javne objave dokumentacije o nabavi ili izmjene dokumentacije o nabavi upozorio Naručitelja na konkretnu nezakonitost putem EOJN RH i ukoliko Naručitelj predmetnu nezakonitost nije ispravio. (3) U slučaju žurne situacije propisno opravdane od strane Naručitelja rok u kojemu je gospodarski subjekt obvezan upozoriti naručitelja na konkretnu nezakonitost je najkasnije tijekom 3. dana od dana dostave ili javne objave dokumentacije o nabavi ili izmjene dokumentacije o nabavi.
(4) Prigovor se podnosi u roku od 5 dana od zaprimanja Odluke o odabiru/poništenju putem modula jednostavne nabave EOJN RH. 
(5) Zaprimljeni prigovor se zajedno s dokumentacijom postupka, bez odgađanja dostavlja čelniku Naručitelja na rješavanje. 
(6) Čelnik donosi odluku o prigovoru najkasnije u roku od 10 dana od zaprimanja.
(7) Odluka čelnika se putem EOJN RH dostavlja gospodarskom subjektu koji je uložio prigovor.
(8) U slučajevima provođenja postupka jednostavne nabave sukladno odredbama članka 11. ili 12. ovog Pravilnika, istekom roka za podnošenje prigovora, može se sklopiti ugovor ili izdati narudžbenica.
(9) Podnesen prigovor ne zadržava izvršenje Odluke o odabiru/poništenju postupka jednostavne nabave.
(10) Podnositelj prigovora može odustati od prigovora sve do dostave odluke o prigovoru. Odustanak od prigovora ne može se opozvati.
(11) Ako podnositelj prigovora odustane od prigovora, odgovorna osoba Naručitelja će obustaviti
postupak po prigovoru.
Članak 21.

Prigovor iz članka 20. ovog Pravilnika obvezno sadržava sljedeće podatke i dokaze:
1. podatke o gospodarskom subjektu koji je podnio prigovor (naziv ili osobno ime, OIB ili odgovarajući identifikacijski broj, ako je predviđen u nacionalnom zakonodavstvu, adresa sjedišta ili prebivališta, adresa elektroničke pošte)
2. podatke o zastupniku ili opunomoćeniku, s priloženom valjanom punomoći
3.  naziv i sjedište naručitelja
5. predmet prigovora
6. opis nepravilnosti i obrazloženje
8. dokaze
9. zahtjev prigovora.

8. PRIJELAZNE I ZAVRŠNE ODREDBE

Članak 22.

Stupanjem na snagu ovog Pravilnika prestaje važiti Odluka o provedbi postupaka jednostavne nabave KLASA: 406-01/25-01/3, URBROJ: 2163-16-02/11-25-5 od 27. veljače 2025. godine.

Članak 23.
Odredbe ovog Pravilnika ne primjenjuju se u slučajevima nabave zanemarive vrijednosti, odnosno vrijednosti do 500,00 eura s uključenim porezom na dodanu vrijednost, u kojim situacijama ponudu i narudžbenicu zamjenjuje račun gospodarskog subjekta.

    Članak 24.
Ovaj Pravilnik objavljuje se u Službenom glasniku Općine Funtana i na internetskim stranicama Naručitelja, a stupa na snagu 01. rujna 2026. godine.
KLASA: 406-01/26-01/4
URBROJ: 2163-16-02/11-26-__
Funtana-Fontane, __.__.2026.
                                                                           OPĆINSKO VIJEĆE OPĆINE FUNTANA
 PREDSJEDNIK OPĆINSKOG VIJEĆA
                                                                                                     Igor Žiković, v.r.

